Fusbalisty na ôbozach, tōż i newsy z naszego światka fusbalu choby we szczycie sezōnu ôgōrkowego (w realiach styczniowych to raczyj bydōm kiszōne).
Szlagrym tydnia rajdowo rajza Bartosza Sarnowskigo. Auto prezesa Górnika Zobrze miało ôstatnio lekki szczaśniynci. Nic to rychtyg poważnego, problym yno że prezes ni mo prawa jazdy, kere wypunktowała mu pryndzyj drogōwka. I co sam pedzieć? Keby yno Gornik tak punktowoł! Majstra miołby już w kapsie… Kiedyś prezydynt Wrocławia po wjechaniu pod prōnd na glajzach godoł, że pilowoł do kurie. W Zobrzu jednak tłumaczyni na biskupa niy pōmoże. Trza rzykać do wyższej instancje, bo Sarnowskimu grozi 2 lata wiynziynio!
Co do rzykanio… Mono pōmogōm kibole? Dyć ekumyniczno pōnć polskich kibicōw (ôd Legii po Odra W.) już tera szafła se miano nojgłośnyjszej pōnci 2018, a kaj tam siyrpiyń! Z cołkim szacunkiym do tych co rychtyg poszli 13 stycznia na Jasno Gōra porzykać, zaś ôbadalimy że kibol poradzi i to niy ważne czy je w miejskim haźlu czy w sanktuarium. Kibole na mszy usłyszeli to co słyszeć chcieli, a na dworze zrobiyli „młyn” we swoim stylu. Race, rasistowski fany (przody poświyncōne) plus mało fojera z transparyntōw kōntrmanifastacje. Niy brakło tradycyjnych pōntniczych prziśpiywek ôd „Jeszcze Polska” po „zamiast liści będą wisieć komuniści”.
Poważno impreza zrychtowoł za to prezes Śl.ZPN Hynryk Kula. Debata na tymat co trza zrobić coby ślōnski klub zaś bōł majstrym Polski, tōż w skrōcie „czamu jes jak jes i kiedy bydzie jak było”. Chciałoby sie pedzieć – nic nowego. Debat na tyn tymat idzie posłōchać niy ôd dzisiej w piyrszym lepszym ślōnskim szynku kaś przi trzecim-czwortym piwie. Ale u prezesa Kuli, zwracōm hōnor, było kōnkretnij. Szpece godali ô knifach na wspōmożyni systymu szkolynio a sōm prezes na kōniec pedzioł, że hneda Śl.ZPN wkludzi w życi pora idyji ekstra dlo modych fusbalistōw, jak choby program stypyndiōw. Coś sie robi i dobrze… Dyć samym fandzolyniym przi krauzie ôgōrkōw świata niy zmiyniymy!
szl_Latn szl_Latn szl_Latn szl_Latn